## Nuria Martínez reclama al Ministeri de Justícia recursos perquè els jutjats de violència sobre la dona no col·lapsen i es garantisca la protecció de les víctimes

*** Des de hui els jutjats de Violència sobre la Dona assumixen també tots els casos de violència sexual
* La consellera demanda que es paralitze la conversió de la plaça d’instrucció en el partit judicial de Castelló**

La consellera de Justícia i Administració Pública, Nuria Martínez, ha reclamat al Ministeri de Justícia més recursos perquè els jutjats de Violència sobre la Dona no col·lapsen i es garantisca la protecció de les víctimes després de l’entrada en vigor de la nova distribució de competències de les noves seccions que deriven de la implementació de l’LO 1/2025, distribució que comporta que els jutjats de Violència sobre la Dona assumisquen també tots els casos de violència sexual.

La titular de Justícia ha recordat que des que va entrar en vigor la nova llei ha estat reivindicant la creació de més places de jutges de violència sobre la dona en la Comunitat per a pal·liar les sobrecàrregues de treball en esta mena de seccions que s’estan donant amb la implementació de la nova Llei orgànica 1/2025, de 2 de gener, de mesures en matèria d’eficiència del servici públic de justícia.

“El ministre de Justícia va aprofitar la setmana del 8M per a anunciar que crearia noves places de jutges de violència sobre la dona, un anunci oportunista i descafeïnat que dista molt de les necessitats reals traslladades pels òrgans i col·lectius afectats”, ha destacat la Martínez.

“És un fet: la proposta del Govern ha sigut àmpliament qüestionada per la majoria dels operadors jurídics. Tant jutges com fiscals, passant per lletrats de l’Administració de justícia, advocats i procuradors, es van mostrar contraris a este canvi, que podria derivar en un clar col·lapse en la tramitació dels procediments”, ha explicat la consellera.

A més, Martínez ha demandat que es paralitze la conversió de la plaça d’Instrucció en el partit judicial de Castelló

**Impacte de la nova LO 1/25 en els jutjats de violència sobre la dona**

Amb l’entrada en vigor de l’aplicació de la nova LO 1/2025 els jutjats unipersonals actuals han passat a ser tribunals d’instància i les noves seccions encarregades de conéixer casos de violència sobre la dona també han d’assumir ara la investigació de tots els delictes sexuals contra dones, més enllà de l’àmbit de parella o exparella.

La nova distribució de competències entrarà en vigor hui, 3 d’octubre de 2025, “un moment que esperem que no supose l’inici al desmantellament de la Llei de mesures de protecció integral en matèria de violència de gènere ni es done un col·lapse judicial en violència de gènere”.

Esta nova atribució de competències suposarà un increment mitjà en la Comunitat Valenciana del 8,04 % en el nombre d’assumptes que tramiten estos òrgans judicials, segons una estimació del Consell General del Poder Judicial (CGPJ).

“Hem d’estar en alerta perquè decisions com esta suposen un perjuí directe per a la ciutadania. Ens trobem davant una situació en la qual és el justiciable i la víctima del delicte els que patixen les seues conseqüències, que deriven en una justícia més lenta, menys pròxima i, per tant, tardana. I si la justícia és tardana moltes vegades deixa de ser justa. Per això, des de la Conselleria continuarem reivindicant els mitjans econòmics que precisem per a la implementació de la llei 1/25 amb les degudes garanties, així com més places de jutges i LAJs per a descongestionar els nostres jutjats”, ha assegurat la consellera.

Fecha: 03/10/2025